U-I-112/91
Natisni
Opravilna št.:
U-I-112/91
Datum odločitve:
24. 12. 1992
Objavljeno:
OdlUS I, 107
ECLI:
ECLI:SI:USRS:1992:U.I.112.91
Akt:
Pravilnik Izvršnega sveta Skupščine občine Ljubljana Center o določanju najemnin (Ur. list RS, št. 3/91-I in 8/92), 5. tč. 2. odst. 3. člena
Izrek:
Pobuda za oceno ustavnosti in zakonitosti izpodbijane določbe pravilnika se ne sprejme.
Evidenčni stavek:
Po novi ustavi je po načelnem stališču ustavnega sodišča možno ocenjevati ustavnost in zakonitost podzakonskih predpisov, ki so po vložitvi pobude prenehali veljati, samo v primeru, če bi jih zaradi teže njihove neustavnosti ali nezakonitosti in s tem nastalih posledic bilo potrebno odpraviti (z učinkom za nazaj).
Geslo:
Nepristojnost ustavnega sodišča za oceno ustavnosti in zakonitosti podzakonskih predpisov, ki so po vložitvi pobude prenehali veljati.

Pristojnost občine - najemodajalca za določitev načina za določanje najemnine oz. kriterijev pri sklepanju najemnih pogodb za nepremičnine (poslovni prostori za odvetniško dejavnost).
Pravna podlaga:
Ustava 1991, 162. čl.

Ustavni zakon za izvedbo Ustave (UZIU), 7. čl.

Zakon o postopku pred Ustavnim sodiščem SR Slovenije (ZUSS), 15. čl.
Opomba:
Obravnavana zadeva je po svoji vsebini povezana z zadevo U-I-128/91.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Odvetniška zbornica Slovenije, Območni zbor odvetnikov Ljubljana
Datum vloge:
4. 12. 1991
Vrsta odločitve:
sklep
Vrsta rešitve:
nesprejem pobude
Dokument:
US16227
Dokument v PDF obliki:
U-I-112-91.pdf
113 KB
Prenesite datoteko
U-I-112/91-10
24/12-1992
S K L E P
Ustavno sodišče je na seji dne 24/12-1992 obravnavalo pobudo Odvetniške zbornice Slovenije, Območnega zbora odvetnikov Ljubljana, in
s k l e n i l o :
Ustavno sodišče ne sprejme pobude in ne začne postopka za oceno ustavnosti in zakonitosti določbe 5. točke drugega odstavka 3. člena pravilnika Izvršnega sveta Skupščine občine Ljubljana Center o določanju najemnin (Uradni list RS, št. 3/91-I in 8/92).
O b r a z l o ž i t e v
Odvetniška zbornica Slovenije, Območni zbor odvetnikov Ljubljana, je z vlogo, ki jo je šteti za pobudo, glede katere je izkazan pravni interes v smislu 162. člena ustave Republike Slovenije, predlagal odpravo 5. točke drugega odstavka 3. člena v izreku tega sklepa navedenega pravilnika, kolikor se ta določba nanaša na odvetniško dejavnost. Po izpodbijani določbi so bili po kriteriju namembnosti vključeni v 5. skupino poslovni prostori, ki se oddajajo v najem za dejavnosti, ki niso zajete od 1. do 4. skupine. Po mnenju, izraženem v pobudi, je bila s takšno ureditvijo, ki odvetniško dejavnost vključuje v 5. skupino in jo s tem upošteva kot profitno, v celoti prezrta posebna vloga odvetništva, ki je dejavnost posebnega družbenega pomena.
Ustavno sodišče pobude ni sprejelo.
V postopku za preizkus pobude je bilo ugotovljeno, da je pravilnik, na katerega se nanaša pobuda, prenehal veljati z uveljavitvijo odloka Skupščine občine Ljubljana Center o oddajanju poslovnih prostorov v najem in določanju najemnin (Uradni list RS, št. 13/92). V tem odloku je sporno vprašanje na novo urejeno.
Po novi ustavi je po načelnem stališču ustavnega sodišča možno ocenjevati ustavnost in zakonitost podzakonskih predpisov, ki so po vložitvi pobude prenehali veljati, samo v primeru, če bi jih zaradi teže njihove neustavnosti ali nezakonitosti in s tem nastalih posledic bilo potrebno odpraviti (z učinkom za nazaj). V pobudi zatrjevana kršitev ni take narave, zato je ustavno sodišče na podlagi 7. člena ustavnega zakona za izvedbo ustave Republike Slovenije in 15. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76) sklenilo, kot je razvidno iz izreka tega sklepa.
P r e d s e d n i k
dr. Peter Jambrek